Sachent tuyt que je Archanbaus de Creven chevalier cognoys a tenir an fié de noble homme mon segniour de Sainte Seveyre les chozes qui s'ensevent
premierement mes messons et toz mon menoyr de Chasignoles ou les boes ou les tearres et les appartenences qui se tienent, sauve et
excepté le boes qui est apelez le jome boes, et une piece de tearre qui joint a celi boes et un pré qui est an pré viel. Et
est excepté le pré Lont et le pré Alorb et le pré de Chaplon qui est devant le dit molin de Chaplon, les ques chozes sont
censives. Et est excepté tele partie comme gie hou dime de Crevant. Item gie cognoys a tenir la voyrie de celi luec ainsi quie
ele ce estant de grant riau vel les vilages de Jaleret et des Guilhaumes un riau antre my, et ver le chemin de Borz.
Item les boes de L’Aularde et la metaerie de L’Aularde. Item le droet et la partie com gie an la justice de Crevent. Item toz le nohaer
d'Ayraz. Item les hesrees que j’ay ha Hesraz an ladite chatelenie. Item toz les hommes et les fanmes car gie ay an ladite chatelenie
de Sainte Seveyre. Item toz les cens des deniers car j’ay an ladite chatelenie de Sainte Seveyre a la montence de XII s. Item
XXVI setiers de segle de cens plus ou moains. Item VI setiers de froment plus hou moins. Item XXVI setiers d'avoine de rante
an ladite chatelenie. Item le fié que Guilhemins Galart tiant de moy. Item XXX chies de jaus et de gelines de cens
poy plus hou moins. Et promet a declarer le plus se plus y a, et soploy vous seniour desus dit que ce il ha plus
que vous me dites et gie avoeré le plus tenir de vous donnee et salee cete letre de mon ceal an tesmonyage des chozes
devandites l’am de nostre Seniour M° CCC° et quinze, le londi apres le dimanche quo cantatur Misericordia Domini.
